钦定古今图书集成/理学汇编/经籍典/第157卷 > 《进士策问》前人
## 钦定古今图书集成/理学汇编/经籍典/第157卷 > 《进士策问》前人

问：《二南》之化，六义之宗，以类声歌，以观风俗。列国斯
众，何限于十四；陈《诗》固多，岂止于三百？颂编《鲁颂》，奚
异于商周风有《王风》，何殊于《鄘》卫？颇疑倒置，未达指
归。至若以句命篇，义例非一。瓜瓞取绵绵之状，草虫
乐喓喓之声，斯类则多，不能具举。既传师学，一为起
予，企闻博依之喻，当纵解颐之辨。